bivuakk
Store norske leksikon,Samfunn,Forsvar og sikkerhet,Militærvesen,Hær og landforsvar
Bivuakk er en enkel, midlertidig leir, opprinnelig for militære avdelinger, for overnatting utendørs; senere også brukt i sivilt friluftsliv. En bivuakk skal primært gi skjerming mot vær under opphold i felt, men samtidig anrettes på en slik måte at den gir størst mulig beskyttelse mot eventuelle angrep.
Det er flere typer bivuakk, framfor alt ved bruk av telt eller snø; det siste for huler eller hytter. Enklere bivuakker kan etableres ved hjelp av presenning, eller i form av en gapahuk. Dette gjelder ikke minst i tilfeller hvor en soldat, eller en liten gruppe, uten bivuakkeringsutstyr kommer bort fra sin avdeling, og må klare seg alene. Spesielt krevende er dette om vinteren, og bivuakktjeneste er derfor viktig for å sikre avdelingens stridsevne under krevende forhold. For militær bivuakkering er ulike typer telt det vanligste. Improviserte bivuakker lages av de materialene som finnes der man er.Forsvarets vinterskole, underlagt Hærens våpenskole på Terningmoen, er fagmyndighet på vintertjeneste, herunder bivuakkering. Les mer i Store norske leksikon bivuakkere nødbivuakk forlegning